Kvinne drept i knivangrep i London
ARTIKKELEN ER OVER TO ÅR GAMMEL Nødetatene rykket sent onsdag kveld ut til Russell Square i London der vitner hadde observert en mann med kniv som skadet folk. Seks personer ble funnet skadet og en av dem, en kvinne i 60-årene, ble erklært død på stedet, skriver Metropolitan Police i en pressemelding. Tilstanden til de andre skadede er ikke kjent.En 19 år gammel mann ble pågrepet på stedet, etter å ha blitt avvæpnet av politiet med et elektrosjokkvåpen. Mannens mentale tilstand beskrives av politiet som en «betydningsfull faktor» i saken, skriver The Telegraph. Politiet skriver at de undersøker om hendelsen kan ha vært en terrorhandling. London-politiet får bistand fra antiterror-politiet i etterforskningen. – Tidlige indikasjoner tyder på mental helse er en betydelig faktor i denne saken og det er en hovedlinje i vår etterforskning, sier Mark Rowley, Storbritannias høyest rangerte antiterror-politi og assisterende politisjef i London-politiet ifølge Guardian. – Men selvfølgelig må vi på dette stadiet ha et åpent sinn om motivet og derfor blir også terrorisme undersøkt som en av flere mulige motiver som vi må undersøke.Tidligere onsdag annonserte Scotland Yard at 600 bevæpnede politibetjenter skulle patruljere London etter de nylige terrorangrepene i Frankrike og Tyskland. Guardian melder at det blir ekstra politi i gatene torsdag etter knivangrepet. – For å være føre var vil innbyggerne i London våkne opp og legge merke til et økt politinærvær i gatene, inkludert bevæpnede offiserer, sier Rowley. Angrepet fant sted i Russell Square-området hvor det er mange studenter og turister. The University of London og University College of London ligger like ved. I tillegg er det flere hoteller i området som ligger like ved British Museum.
En kvinne er død og minst fem andre såret etter en masseknivstikking i London sentrum. En 19 år gammel mann er pågrepet.